Virallinen lehti nro C 323 , 21/10/1998 s. 0062



KIRJALLINEN KYSYMYS E-0663/98 komissiolle esittäjä(t): Undine-Uta Bloch von Blottnitz (V) (10. maaliskuuta 1998) Aihe: Dounreayn ydinjäte - suojatoimenpiteiden luotettavuus Kirjalliseen kysymykseeni P-3167/96 ((EYVL C 83, 14.3.1997, s. 124. )) antamassaan vastauksessa komissio kertoi perusteista varoitukselle, jonka se oli joutunut antamaan Dounreayn ydinlaitokselle radioaktiivisten aineiden puutteellisen kirjanpidon vuoksi. Komissio ilmoitti, että se käytti Dounreayn laitoksen turvallisuustarkastuksiin yksinomaan vuonna 1995 yhteensä 619 henkilötyöpäivää. Lukuun ottamatta kirjanpidossa tapahtuneita laiminlyöntejä, joiden vuoksi varoituksia oli annettu, ei komission ilmoituksen mukaan ole havaittu mitään säännönvastaisuuksia suojatoimenpiteissä. Lontoolainen sanomalehti Guardian on äskettäin paljastanut, että Dounreayn ydinlaitoksen alueella olevasta toisesta varastokuilusta on muiden jätteiden ohella löydetty vähän aikaa sitten ainakin 40 kg uraania, plutoniumia ja natriumia. Näin ollen on syytä epäillä vakavasti turvallisuustarkastusten toimivuutta. 1. Miten komissio selittää sen, ettei se ole useista Dounreayhin tekemistään valvontakäynneistä huolimatta huomannut radioaktiivisten materiaalien sijoittamista alueella olevaan toiseen kuiluun? 2. Millaiseksi komissio arvioi omien valvontatoimiensa luotettavuuden, kun se ei ole huomannut tällaisen jätevaraston olemassaoloa? 3. Onko komissio kiinnittänyt valvontatoimissaan huomiota siihen, että plutoniumia ja uraania puuttui niin suuria määriä kuin mitä nyt on sanottu löytyvän toisesta kuilusta? 4. Miten komissio aikoo muuttaa valvontatoimiaan, jotta tällaiset puutteet saadaan tulevaisuudessa korjatuksi? Komission jäsenen Christos Papoutsisin komission puolesta antama vastaus (5. toukokuuta 1998) Komissio haluaa ilmoittaa parlamentin jäsenelle, että jotkut lehdistössä julkaistut tiedot eivät vastaa todellista tilannetta (katso myös parlamentin jäsenen kirjalliseen kysymykseen P-0661/98 ((EYVL C 310, 9.10.1998, s. 113. )) annettu vastaus). Lehdissä mainittu ¨tuntematon kuilu¨ on jätteiden käsittelypaikka, jota kutsutaan väliaikaiseksi kiinteän jätteen siiloksi. Dounreayn laitos on ollut Euratomin turvavalvonnan piirissä siitä saakka, kun Yhdistynyt kuningaskunta liittyi yhteisön jäseneksi. Euratomin turvavalvontaa koskevien määräysten täytäntöönpanosta 19 päivänä lokakuuta 1976 annetun komission asetuksen (Euratom) N:o 3227/76 ((EYVL L 363, 31.12.1976. )) mukaisesti toiminnanharjoittaja on toimittanut komissiolle laitoksen tekniset perustiedot sekä huolehtinut niiden ajantasaistamisesta tarvittaessa. Lisäksi komissio saa toiminnanharjoittajalta kaikki tarvittavat tiedot Euratom-sopimuksessa määrättyjen turvatarkastusten suorittamiseksi, mukaan lukien päästöjä ja varastoja koskevat tiedot. Komissio jatkaa säännöllisten tarkastusten suorittamista Dounreayn laitoksessa niin kauan kuin tarkoitukseen varattuja resursseja on käytettävissä. Tarkastukset kattavat myös kyseessä olevan varaston. Komissio ei ole tietoinen siitä, että turvavalvonnassa olisi puutteita tai että turvavalvonnan piiriin kuuluvia aineita hävitettäisiin asiattomasti Dounreayn voimalassa.